SOMO MAR 4
Be Ing’eyo Yesu Kristo?
1. Ngima Yesu ne ochakore nade?
Mopogore gi dhano moro amora, Yesu ne odak e polo ka en chwech mar roho kapok obiro e piny. (Johana 8:23) Ne en chwech mokwongo mar Nyasaye, kendo ne okonyo e chweyo gik mamoko duto. En kende ema ne ochweye achiel kachiel gi Jehova omiyo owinjore oluonge ni Wuod Nyasaye ma “miderma.” (Johana 1:14) Yesu ne otiyo kaka Jalno Mawuoyo e lo Nyasaye, omiyo iluonge bende ni “Wach.”—Som Ngeche 8:22, 23, 30; Jo Kolosai 1:15, 16.
2. Ang’o momiyo Yesu ne obiro e piny?
Nyasaye ne ooro Wuode e piny kuom golo ngimane a e polo kendo ketogo e i nyar ja-yahudi masilili miluongo ni Mariam. Omiyo Yesu ne onge wuoro ma dhano. (Luka 1:30-35) Yesu ne obiro e piny (1) mondo opuonjwa adiera e wi Nyasaye, (2) mondo oketnwa ranyisi kuom kaka onego watim dwach Nyasaye kata ka wan e bwo chandruok, kendo (3) mondo ochiw ngimane makare chuth obed “rawar.”—Som Mathayo 20:28.
3. Ang’o momiyo rawar dwarore ne dhano?
Rawar en gima ichulo mondo owargo ng’ato kik otho. (Wuok 21:29, 30) Kane Nyasaye ochweyo dhano, ne ok odwar ni gibed matuwo kata githo. Wang’eyo mano nade? Nyasaye ne owacho ne dhano mokwongo, Adam, ni kapo ni otimo gima Muma luongo ni “richo,” ne odhi tho. Omiyo ka dine Adam ok otimo richo, dine ok otho ngang’. (Chakruok 2:16, 17; 5:5) Kaluwore gi Muma, tho “ne odonjo” e piny kokalo kuom Adam. Omiyo, Adam ne okelo ne kothe duto richo koda gima richo nyuolo, ma en tho. Wadwaro rawar mondo ogonywa kuom tho ma ne wayudo kuom Adam.—Som Jo Rumi 5:12; 6:23.
Ng’ano ma ne nyalo chulonwa rawar mondo ogonywa wuok e tho? Sama watho, wachulo mana richo magwa wawegi. Onge ng’ato ang’ata ma jaricho, manyalo chulo ne richo mag jomamoko.—Som Zaburi 49:7-9.
4. Ang’o momiyo Yesu ne otho?
Mopogore kod wan, Yesu ne en ng’at makare chuth. Omiyo ne ok dwarre ni otho nikech richone—nimar ne ok otimo richo moro amora. Kar mano, Yesu ne otho ne richo mag jomamoko. Nyasaye ne onyiso hera makende ne oganda dhano kuom oro Wuode mondo othonwa. Yesu bende ne onyiso ni oherowa kuom winjo Wuon mare kendo chiwo ngimane ne richowa.—Som Johana 3:16; Jo Rumi 5:18, 19.
5. Ang’o ma Yesu timo sani?
Kane en e piny, Yesu ne ochango jomatuwo, ne ochiero joma ne osetho, kendo ne oreso ji wuok e masira. E yo ma kamano, ne onyiso gima ne odhi timo kinde mabiro ne ji duto moluoro Nyasaye. (Mathayo 15:30, 31; Johana 5:28) Bang’ Yesu tho, Nyasaye ne ochiere kaka dhano mar roho. (1 Petro 3:18) Kae to Yesu ne orito e bad Nyasaye korachwich nyaka Nyasaye ne omiye teko mar locho kaka Ruoth e wi piny mangima. (Jo Hibrania 10:12, 13) Sani Yesu locho kaka Ruoth e polo, kendo jolupne lando wach maberni e piny mangima.—Som Daniel 7:13, 14; Mathayo 24:14.
Matin nono, Yesu biro tiyo gi tekone kaka Ruoth mondo otiek chandruoge duto koda gi jogo makelo chandruok. Jogo duto ma keto yie kuom Yesu kendo timo kaka Yesu dwaro biro dak gi mor e paradis e piny.—Som Zaburi 37:9-11.
Puonjri Weche Momedore
Ang’o ma Muma Puonjo Kuom Adier?
Rawar—Mich Maduong’ Ahinya Moa Kuom Nyasaye
Misango mar rawar en ang’o? Onyalo konyi e yo mane?
luo_Latn lug_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn